"Kukaan ei voi palvella kahta herraa.
Jos hän toista rakastaa, hän vihaa toista; -
jos hän toista pitää arvossa, hän halveksii toista.
Te ette voi palvella sekä Jumalaa että mammonaa.
"Sen tähden minä sanon teille: -
älkää huolehtiko hengestänne, siitä mitä söisitte tai joisitte, -
älkää ruumiistanne, siitä millä sen vaatettaisitte.
Eikö henki ole enemmän kuin ruoka ja ruumis enemmän kuin vaatteet?
Katsokaa taivaan lintuja: -
eivät ne kylvä, eivät ne leikkaa eivätkä kokoa varastoon -
ja silti teidän taivaallinen Isänne ruokkii ne.
Ja olettehan te paljon enemmän arvoisia kuin linnut!
Kuka teistä voi murehtimalla lisätä elämänsä pituutta -
kyynäränkään vertaa?
"Mitä te vaatetuksesta huolehditte!
Katsokaa kedon kukkia, kuinka ne nousevat maasta: -
eivät ne näe vaivaa eivätkä kehrää.
Minä sanon teille: edes Salomo kaikessa loistossaan -
ei ollut niin vaatetettu kuin mikä tahansa niistä.
Kun Jumala näin pukee kedon ruohon, -
joka tänään kasvaa ja huomenna joutuu uuniin, -
niin tottahan hän teistä huolehtii, te vähäuskoiset!
"Älkää siis murehtiko: -
’Mitä me nyt syömme?’ tai ’Mitä me juomme?’ -
tai ’Mistä me saamme vaatteet?’
Tätä kaikkea pakanat tavoittelevat.
Teidän taivaallinen Isänne tietää kyllä, että te tarvitsette kaikkea tätä.
Etsikää ennen kaikkea Jumalan valtakuntaa -
ja hänen vanhurskasta tahtoaan, niin teille annetaan kaikki tämäkin.
Älkää siis huolehtiko huomispäivästä, se pitää kyllä itsestään huolen.
Kullekin päivälle riittävät sen omat murheet.
"Älkää tuomitko, ettei teitä tuomittaisi.
Niin kuin te tuomitsette, niin tullaan teidät tuomitsemaan, -
ja niin kuin te mittaatte, niin tullaan teille mittaamaan.
Kuinka näet roskan veljesi silmässä, -
mutta et huomaa, että omassa silmässäsi on hirsi?
Kuinka voit sanoa veljellesi: ’Annapa kun otan roskan silmästäsi’, -
kun omassa silmässäsi on hirsi?
Sinä tekopyhä!
Ota ensin hirsi omasta silmästäsi, -
vasta sitten näet ottaa roskan veljesi silmästä.
"Älkää antako koirille sitä, mikä on pyhää -
älkääkä heittäkö helmiänne sikojen eteen, -
etteivät ne tallaa niitä jalkoihinsa -
ja käy teidän kimppuunne ja raatele teitä.